送梵才上人歸天台  其二
作者：皇甫泌
朝代：宋

paragraphs: 美玉不自貴，貴之者良工。
高才不自明，明之者至公。
和璞文未刻，他山石正同。
子虛賦未行，相如車不東。
我今徵此詞，亦將擬未通。
粵有空門子，孕秀赤城中。
性靜不欲俗，詩癖俄在躬。
意淳自高古，言雅思變風。
勞勞不稱年，名尚高遠聰。
我來山月鄉，即貌知困蒙。
吾師道雖否，天子方文崇。
一旦因得意，誦之于六宮。